C 202/60
MT
Il-Ġurnal Uffiċjali tal-Unjoni Ewropea
9.6.2023
Il-karatteristiċi tal-kwalità tal-“Parmigiano Reggiano” huma definiti sew fl-Ispeċifikazzjoni tal-Prodott, u jinkludu referenzi speċifiċi għall-pejst tal-ġobon: — l-aroma u t-togħma karatteristiċi tal-pejst: ifuħu, delikati u b’togħma rikka mingħajr ma tkun qawwija wisq; — is-sawra tal-pejst: fina u titfarrak.
Barra minn hekk, l-Ispeċifikazzjoni tal-Prodott ilha tillimita l-ammont tal-qoxra preżenti fil-ġobon maħkuk għal 18 % mill-1991 (id-Digriet tal-Prim Ministru tal-4 ta’ Novembru 1991).
Iż-żieda ta’ dan ir-rekwiżit kienet tikkonċerna biss il-ġobon maħkuk, peress li l-komponent tal-qoxra dejjem ikun inqas minn 18 % fil-formati bil-qoxra (ġobnijiet sħaħ u maqtugħin f’porzjonijiet bil-qoxra).
Kif ġie deskritt qabel fir-rigward tat-“trimmings”, biċċiet li jifdal mill-qtugħ milluċuħ u l-ġnub tar-roti tal-ġobon (biċċiet b’aktar minn 18 % qoxra) jibqgħu mill-preparazzjoni tal-formati għall-bejgħ.
Jekk dawn il-biċċiet li jifdal mill-qtugħ ma għandhomx jintużaw fil-preparazzjoni tal-“Parmigiano Reggiano” maħkuk, f’liema każ iż-żieda tal-pejst tal-ġobon tikkoreġi l-bilanċ bejn il-pejst u l-qoxra, dawn jistgħu jinbiegħu.
Madankollu, dawn il-biċċiet li jifdal mill-qtugħ jinkludu ammont kbir ta’ qoxra, u għalhekk ma fihomx biżżejjed pejst tal-ġobon proprju biex jikkonformaw mad-definizzjoni tal-karatteristiċi tipiċi tal-“Parmigiano Reggiano”.
Għaldaqstant, peress li ma jibqgħux konformi mal-Ispeċifikazzjoni tal-Prodott, ma jistgħux jibqgħu jinbiegħu bħala “Parmigiano Reggiano”.
Għar-raġunijiet ta’ hawn fuq, kif ukoll biex il-konsumaturi jiġu pprovduti b’informazzjoni preċiża u biex tiġi żgurata kompetizzjoni ġusta bejn l-operaturi, sakemm ma jintużawx bħala “trimmings”, il-biċċiet li jifdal mill-uċuħ u l-ġnub tar-roti tal-ġobon (biċċiet b’aktar minn 18 % qoxra) ma jistgħux jużaw l-isem tad-DOP “Parmigiano Reggiano”.
-
Artikolu 9 Dan li ġej mill-ewwel paragrafu: [...] il-logo muri hawn taħt, li juri porzjon u rota tal-ġobon “Parmigiano Reggiano” u sikkina żgħira fuq il-kliem “PARMIGIANO REGGIANO”, irid jintwera fuq kull pakkett.
Dan il-logo irid ikun stampat f’CMYK skont l-ispeċifikazzjonijiet tekniċi stabbiliti mill-ftehim tal-Konsorzju rilevanti.
ġie emendat biex jaqra: [...] il-logo muri hawn taħt, li fih stampa stilizzata ta’ porzjon u rota tal-ġobon “Parmigiano Reggiano” fuq il-kliem “PARMIGIANO REGGIANO”, irid jintwera fuq kull pakkett.
Dan il-logo irid ikun stampat bil-kulur skont l-ispeċifikazzjonijiet tekniċi stabbiliti mill-Ftehim tal-Konsorzju rilevanti.
Din l-emenda ġiet inkluża parzjalment fil-punt 3.6 tad-Dokument Uniku.
Il-logo nbidel biex isir stilistikament aktar modern u kurrenti.
Ġie inkluż ukoll fil-punt 3.6 tad-Dokument Uniku.
It-tieni paragrafu: Sabiex il-konsumaturi jkunu jistgħu jsiru jafu kemm huwa matur il-“Parmigiano Reggiano”, iż-żmien minimu tal-maturazzjoni jrid jiġi ddikjarat fuq it-tikkettar tal-porzjonijiet kollha ppakkjati minn qabel ta’ aktar minn 15-il g imqiegħda fis-suq.